A Bizottság 91/88/ESZAK, EGK, Euratom rendelete

(1988. január 13.)

az egyéb alkalmazottak alkalmazási feltételei 28a. cikke (2) bekezdésének végrehajtására vonatkozó rendelkezések meghatározásáról

AZ EURÓPAI KÖZÖSSÉGEK BIZOTTSÁGA,

tekintettel a legutóbb a 3580/85/ESZAK, EGK, Euratom rendelettel [1] módosított, az Európai Közösségek egyéb alkalmazottainak alkalmazási feltételeiről szóló, 259/68/EGK, Euratom, ESZAK tanácsi rendeletre [2] és különösen annak 28a. cikkére,

tekintettel az említett cikk (2) bekezdése értelmében felállított szakértői bizottság véleményére,

mivel az Európai Közösségek egyéb alkalmazottainak alkalmazási feltételei 28a. cikke meghatározza az Európai Közösségek valamelyik intézményében foglalkoztatott és a foglalkoztatás megszűnését követően munkanélkülivé vált ideiglenesen alkalmazott személyzet munkanélküli ellátása megítélésének feltételeit;

mivel a Bizottságnak kell meghatároznia az említett cikk (2) bekezdésének alkalmazására vonatkozó rendelkezéseket;

mivel intézkedéseket kell tenni annak érdekében, hogy a volt ideiglenes alkalmazottak tegyenek eleget a lakóhelyük szerint illetékes hatóságok által alkalmazott jogszabályok szerint meghatározott kötelezettségeknek úgy, mintha az említett jogszabályok értelmében munkanélküli ellátásban részesülnének,

ELFOGADTA EZT A RENDELETET:

1. cikk

Annak érdekében, hogy az Európai Közösségek egyéb alkalmazottainak alkalmazási feltételei 28a. cikke első bekezdésében meghatározott feltételeknek megfelelni képes volt ideiglenes alkalmazott jogosulttá váljék az említett cikkben biztosított munkanélküli ellátásra, teljesítenie kell a következő alaki követelményeket:

(1) az őt foglalkoztató közösségi intézménynek a szolgálati jogviszony megszűnését követő nyolc napon belül megküld egy igazolást, amely a következőket állapítja meg:

a) a volt ideiglenes alkalmazott szolgálati jogviszonyának megszűnését követően munkanélküli;

b) a volt ideiglenes alkalmazott a Közösség valamelyik tagállamában rendelkezik lakóhellyel, vagy ott szándékozik letelepedni;

c) a volt ideiglenes alkalmazott lakóhelye szerinti lakcíme;

(2) a) a lehető legrövidebb időn belül, de legkésőbb a közösségi intézménynél szolgálati viszonyának megszűnését követő 30 napon belül munkanélküliként kell bejegyeztetnie magát a lakóhelye szerint illetékes munkaügyi hatóságoknál;

b) amennyiben a munkanélküli ellátásra a nemzeti jogszabályok értelmében jogosult, a lakóhelye szerint illetékes hatóságoknál kérnie kell ennek folyósítását;

(3) a (2) bekezdés a) pontjában említett nyilvántartásba vétel során be kell nyújtania a munkaügyi hatóságoknak az őt korábban foglalkoztató közösségi intézménytől kapott igazolást, amely hatóságok lehetőség szerint azonnal kitöltik az igazolást vagy legalább annak azt igazoló rovatát, hogy a nevezett személyt mint munkakeresőt nyilvántartásba vették. A nyomtatvány mintáját a rendelet melléklete tartalmazza;

(4) haladéktalanul meg kell küldenie az igazolást azon közösségi intézménynek, amelyhez tartozott;

(5) eleget kell tennie valamennyi olyan kötelezettségnek, és meg kell felelnie valamennyi olyan ellenőrzésnek, amelyekről a lakóhelye szerint illetékes hatóságok által a munkát kereső és, adott esetben, munkanélküli ellátást igénylő személyek vonatkozásában alkalmazott jogszabályok rendelkeznek;

(6) a) a (2) bekezdésben említett nyilvántartásba vételt követő második naptári hónaptól kezdve a volt ideiglenes alkalmazott minden hónap elején benyújt egy nyomtatványt a lakóhelye szerint illetékes munkaügyi hatóságoknak, illetve adott esetben a munkanélküliek ellátásáért felelős hatóságoknak, amelyek ily módon a lehető legrövidebb időn belül igazolják a következőket:

- a nevezett munkát kereső személyként szerepel a nyilvántartásban, és a lakóhelye szerint hatályos jogszabályok értelmében igényelte a munkanélküli ellátást;

- a nevezett eleget tett a fenti (5) bekezdésben említett kötelezettségeknek;

- a volt ideiglenes alkalmazott jogosult munkanélküli ellátásra, továbbá a segély összege és folyósításának időtartama;

b) a volt ideiglenes alkalmazott a kiállítástól számított 15 napon belül megküldi a szabályosan kitöltött nyomtatványt vagy nyomtatványokat a Közösség azon intézményének, amelyhez tartozott.

2. cikk

A volt ideiglenes alkalmazott haladéktalanul tájékoztatja azon intézményt, amelyhez tartozott, a saját és családja helyzetében bekövetkezett valamennyi olyan változásról, amely befolyással lehet a foglalkoztatási feltételek 28a. cikke rendelkezéseinek alkalmazására. Az intézmény azonnal továbbítja az információkat a Bizottságnak.

3. cikk

Annak érdekében, hogy a volt ideiglenes alkalmazott jogosult legyen a fent említett alkalmazási feltételek 28a. cikkében említett ellátásra, az ezen ellátásában részesülő személyekre vonatkozó kötelezettségek és ellenőrzések hatálya alá kell tartoznia akkor is, ha a vonatkozó nemzeti jogszabályi rendelkezések értelmében elvesztette jogosultságát a nemzeti szintű munkanélküli ellátásra. Ennek megfelelően, a volt ideiglenes alkalmazott lakóhelye szerint illetékes hatóságok folytatják az említett kötelezettségek érvényesítését és az ellenőrzések végzését.

4. cikk

Amennyiben a volt ideiglenes alkalmazott, miután teljesítette az 1. cikkben említett alaki előírásokat az egyik tagállamban, a fent említett alkalmazási feltételek 28a. cikke (4) bekezdésében említett munkanélküli ellátás folyósításának ideje alatt egy másik tagállamban telepedik le, 30 napon belül be kell jelentkeznie, és nyilvántartásba kell kerülnie a lakóhelye szerinti új országban, és ismételten teljesítenie kell az 1. cikkben említett valamennyi alaki előírást.

5. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. január 13-án.

a Bizottság részéről

Henning Christophersen

alelnök

[1] HL L 343., 1985.12.20., 1. o.

[2] HL L 56., 1968.3.4., 1. o.

--------------------------------------------------

MELLÉKLET

+++++ TIFF +++++

+++++ TIFF +++++

+++++ TIFF +++++

--------------------------------------------------